John Dyrby Paulsen (S), 2013-12-10:
Jeg er enig i det synspunkt, at den farligste del af den her opgavevaretagelse er personbeskyttelsesdelen, hvor danske tropper ansat af FN kan være med til at beskytte den civile leder af den her organisation.
Så langt er jeg enig.
Jeg er også enig i, at der kan være en stor risiko forbundet med det her.
Jeg er imidlertid ikke enig i betragtningen vedrørende de folk, vi sender af sted.
Jeg har selv haft fornøjelsen af at være under beskyttelse af nogle af de danske eksperter på det her område i Afghanistan; jeg synes, de gør et fremragende stykke arbejde, og jeg er slet ikke tvivl om, at de også er i stand til at indgå i den her opgave.
Og det er jo ikke et spørgsmål om, at de kun indgår i relation til de Assad-styrker, der er i området, det er også et spørgsmål om, at de selv skal vurdere den risiko, der er i forbindelse med den opgavevaretagelse og selv har mulighed for at byde ind på, hvordan man varetager den opgave i forhold til den civile leder af den her operation.
Beslutningsforslaget, som vi her behandler, vedrører jo et dansk bidrag på flere fronter i forhold til den opgave, som FN og OPCW har påtaget sig, nemlig at sørge for, at de kemiske våben og de kemiske produkter, der kan indgå i kemiske våben, giftgasser og mere, der befinder sig i Syrien, bliver fragtet ud af landet og bliver destrueret på betryggende vis.
Det er jo en opgave, der tog sit udgangspunkt i det frygtelige giftgasangreb den 21. august.
Her snakker vi ikke om, at problemet kun er, at der er giftgas i Syrien, men at problemet så sandelig også er, at det stads har været anvendt i hvert fald en gang og måske også flere gange, og derfor er udgangspunktet jo også at forhindre, at det bliver brugt igen.
Man kan ikke gøre op, hvor mange der har været udsat for giftgasser i antal, i forhold til hvilket antal syrere der har været udsat for andre vederstyggeligheder i den krig.
Jeg synes, man helhjertet må gå ind og bidrage til, at den her opgave bliver løst, og det er jo også derfor, regeringen har fremsat det her beslutningsforslag, for det er en vigtig opgave at bidrage til løsningen af at fjerne de her kemiske våben fra Syrien.
Den opgave har været delt op i tre faser.
Første fase er analysefasen.
Anden fase, hvor analysefasen er overstået, gik ud på at demontere produktionsanlæg og blandingsanlæg.
Den fase er også veloverstået, og derfor skal vi i gang med den tredje fase, som består i at trække de stoffer, der kan anvendes i kemiske våben, ud af Syrien, og det er det, Danmark nu bidrager til på flere fronter.
Den vigtigste front er jo, at vi bidrager med to transportskibe og et fleksibelt støtteskib af den såkaldte ABSALON-klasse, der skal beskytte transporten af de her stoffer.
Det drejer sig om et lufttransportbidrag, der står på standby, og som kan indkaldes med 96 timers varsel, og det støtter vi naturligvis også.
Og så er der et personbeskyttelsesbidrag, som relaterer sig meget specifikt til den civile leder, FN har indsat i den her operation.
Jeg synes, det er vigtigt, at vi som nation bidrager til den her indsats der, hvor det giver mening, og der, hvor FN har bedt os om at bidrage, og det her er nogle af de områder, hvor vi i høj grad kan bidrage med dansk ekspertise, og vi støtter selvfølgelig varmt og helhjertet dette beslutningsforslag.